Прывiтаньне Вам з Беларусi, з Магiлёўшчыны, з Багацькаўкi, ад усiх родных i знаёмых, – ад усiх пажаданьнi самыя найлепшыя. […] У Багацькаўцы прабылi толькi палавiну дня, ноч i ранiцу. Агарнулi дух цяжкiя ўспамiны, цяжкiя ўражаньнi. Усё вельмi зьмянiлася, а найменш – людзi. Усё такiя ж гаротныя, запрацаваныя, выключна добрыя, ласкавыя, чульлiвыя, з прыгожаю пявучаю багацькаўскаю гаворкаю. Усьцешылi мяне цёплыя адносiны багацькаўцаў да Максiма, да яго твораў – Коля Мiхалкаў, якi працуе 9-ы год трактарыстам, казаў, што слухалi апавяданьнi Максiмавы цэлаю Багацькаўкаю, што сам ён амаль на памяць ведае Максiмавы апавяданьнi.